मुंबईतील लोकसंख्या लक्षात घेऊन मुंबईत आणखी पाच ठिकाणी नवीन अग्निशमन केंद्रे स्थापन

मुंबई : मुंबई शहरातील वाढती लोकसंख्या लक्षात घेऊन मुंबईत आणखी पाच ठिकाणी नवीन अग्निशमन केंद्रे स्थापन करण्यात येणार आहेत. कांदिवली, कांजूरमार्ग, सांताक्रूझ, चेबूर व अंधेरी येथे ही नवीन केंद्रे बांधण्यात येणार असून त्यांचे काम लवकरच हाती घेण्यात येणार आहे. महापालिका आयुक्त भूषण गगराणी यांनी नुकतीच याबाबतची घोषणा केली. स्वातंत्र्यदिनानिमित्त केलेल्या भाषणात त्यांनी याचा उल्लेख केला.

अग्निशमन दलाच्या दर्जोन्नतीसाठी महापालिका विशेष प्रयत्न करीत असून नागरिकांमध्ये अग्निसुरक्षेविषयी जनजागृती करण्यासाठी अग्निशमन दलातर्फे विविध मॉल्स, अधिक रहदारीची ठिकाणे, चाळी आणि झोपडपट्टी, उत्तुंग इमारती व रुग्णालयांमध्ये वेळोवेळी मॉकड्रील आयोजित करण्यात येत आहे. उत्तुंग इमारतींमध्ये अग्निशमन व विमोचन कार्याकरिता ३० मी. उंचीचे शिडीचे वाहन व पाच मिनी वॉटर टेंडर अग्निशमन दलाच्या ताफ्यात दाखल करण्यात आले आहे. तर ४० मी. उंचीचे टर्न टेबल लॅडर वाहन लवकरच दाखल होणार असल्याची घोषणाही आयुक्तांनी केली.

अग्निशमन दलाची क्षमता व सुविधांच्या बळकटीकरण कार्यक्रमांतर्गत ठाकूर व्हिलेज – कांदिवली (पूर्व), एल.बी.एस. मार्ग – कांजूरमार्ग (प.) या दोन्हीही ठिकाणी नवीन अग्निशमन केंद्रे बांधण्याचे काम लवकरच पूर्ण होणार आहे. जुहू तारा रोड – सांताक्रुझ (प.), माहूल रोड-चेंबूर व टिळक नगर येथे नवीन अग्निशमन केंद्रे बांधण्याचे काम लवकरच हाती घेण्यात येणार असल्याचे त्यांनी सांगितले. अग्निशमन दलाच्या दर्जोन्नतीसाठी चालू आर्थिक वर्षाच्या अर्थसंकल्पात विविध प्रकल्पांसाठी २३२ कोटी रुपयांची तरतूद करण्यात आली आहे.